De har glædet sig helt afsindigt meget. Onsdag formiddag kunne Aalborg Zoo så atter byde gæster velkommen efter 2,5 måneds nedlukning. - Det er fantastisk endelig at få lov at åbne, siger Henrik Johansen, der er direktør i Aalborg Zoo. Der er sket en del i haven, mens der har været lukket. Flere dyreunger er kommet til, der er lavet gangbro over savannen, og så er der lavet en stor dinosaurudstilling. Ifølge direktøren ser dinosaurudstillingen allerede ud til at være et hit. - Børnene har været vældigt begejstrede, siger Henrik Johansen. Stille og rolig åbning Cirka 50 mennesker havde indfundet sig i køen, da Aalborg Zoo åbnede. Det er helt bevidst, at dyreparken åbner på en hverdag fremfor i en weekend. - Vi har valgt at åbne på en onsdag, så det er ikke væltet ind med gæster. Vi skal lige se, om der er nogle ting, der skal rettes til, siger Henrik Johansen. - Det har været hårdt at gå her alene I Aalborg Zoo har man taget flere forholdsregler for at sikre, at gæsterne kan færdes uden smitterisiko. Tællere ved indgangen giver medarbejderne i zoo overblik over antallet af gæster, hegn skal sikre at folk færdes på en hensigtsmæssig måde, og fodringer af dyr, hvor gæsterne inviteres til at se med, bliver der ikke noget af. Haven er desuden blevet hovedrengjort. Nu ser medarbejderne i Aalborg Zoo frem til igen at kunne vise dyrene frem. - Det har været hårdt at gå her alene. Vi er sat i verden for at fortælle om dyrene, og det får vi mulighed for nu, siger Henrik Johansen.
Omkring 50 gæster stod i kø, da Aalborg Zoo åbnede igen.